รองนายกรัฐมนตรี ระบุ ผลงานบริหารจัดการน้ำของรัฐบาลมีประสิทธิภาพ ลดพื้นที่น้ำท่วม น้ำแล้ง ลดงบประมาณ
รองนายกรัฐมนตรี ระบุ ผลงานบริหารจัดการน้ำของรัฐบาลมีประสิทธิภาพ ลดพื้นที่น้ำท่วม น้ำแล้ง ลดงบประมาณด้านการชดเชยไปใช้บริหารจัดการประเทศในด้านอื่นๆพลเอก ฉัตรชัย สาริกัลยะ รองนายกรัฐมนตรี กล่าวถึงแผนการบริหารจัดการน้ำในปี 2562 ว่า รัฐบาลได้พยายามดำเนินการและมีผลงานเป็นที่ประจักษ์ โดยก่อนหน้าที่รัฐบาลนี้จะเข้ามา ประเทศไทยไม่เคยมีแผนบริหารจัดการน้ำของประเทศ แต่ขณะนี้มีแผนบริหารจัดการน้ำครั้งแรกของประเทศ มีระยะเวลา 20 ปี ตรงกับแผนยุทธศาสตร์ชาติ ขณะเดียวกันได้ทำร่างพระราชบัญญัติ(พ.ร.บ.)ทรัพยากรน้ำ ที่ผ่านการพิจารณาของสภานิติบัญญัติแห่งชาติ(สนช.)แล้ว และอยู่ระหว่างการประกาศใช้กฎหมาย ขณะเดียวกันมีการตั้งสำนักงานทรัพยากรน้ำแห่งชาติ(สทนช.)ขึ้นมาทำหน้าที่ดูแลการบริหารจัดการน้ำ ซึ่งทั้ง 3 เสาหลักนี้ จะสามารถเดินหน้าขับเคลื่อนการทำงาน โดยปัจจุบัน จากการเดินหน้าเรื่องดังกล่าว ทำให้ตั้งแต่ปี 2557 สามารถเพิ่มปริมาณน้ำได้ถึง 4 เท่าของรัฐบาลที่ผ่านมา และยังพบว่าสามารถลดพื้นที่น้ำท่วมได้ โดยใน ปี 2554-2556 มีน้ำท่วมเฉลี่ย 5.66 ล้านไร่ และในช่วงรัฐบาลชุดนี้ เหลือ 1.67 ล้านไร่ ส่วนเรื่องภัยแล้ง ตั้งแต่ปี 2551-2554 มีหมู่บ้านที่ประสบปัญหาภัยแล้ง 22,813 และในรัฐบาลนี้ ตั้งแต่ปี 2558 จนถึงปัจจุบันเหลือ 3,030 หมู่บ้านรองนายกรัฐมนตรี กล่าวด้วยว่า ปัญหาภัยแล้งและพื้นที่น้ำท่วมที่ลดลง สะท้อนผ่านงบประมาณที่ต้องใช้ในการชดเชยที่ลดลงหลายหมื่นล้านบาท ทำให้สามารถนำงบประมาณไปใช้บริหารจัดการประเทศในด้านอื่นๆ ได้ ทั้งนี้โครงการบริหารจัดการน้ำหลายโครงการพึ่งเริ่มต้น เพราะในช่วงต้น รัฐบาลได้ทำไปหลายโครงการแต่เป็นโครงการขนาดเล็ก ส่วนโครงการขนาดใหญ่มีประมาณกว่า 10 โครงการ เพราะจะต้องสอดรับกับงบประมาณ รวมถึงจะต้องผ่านกระบวนการการประเมินผลกระทบสิ่งแวดล้อม(อีไอเอ) เพื่อรับฟังความคิดเห็น ซึ่งจะใช้เวลาเฉลี่ยประมาณ 2 ปี อย่างไรก็ตาม นายกรัฐมนตรี ได้กล่าวว่า สมเด็จพระเจ้าอยู่หัวรับสั่งให้นำโครงการอันเนื่องมาจากพระราชดำริของพระบาทสมเด็จพระปรมินทรมหาภูมิพลอดุลยเดช บรมนาถบพิตร ที่ยังไม่ได้ทำ มาทำต่อ ซึ่งขณะนี้เราได้ดำเนินการไปแล้ว 3 โครงการ และในปี 2562 จะทำอีก 5 โครงการ ทั้งนี้ โครงการบริหารจัดการน้ำต่างๆ ที่จะทำ ได้พูดคุยกับกระทรวงทรัพยากรธรรมชาติและสิ่งแวดล้อม ว่าเป็นไปได้หรือไม่ว่าจะมีการออกแบบใหม่ให้การก่อสร้างโครงการรุกพื้นที่ป่าน้อยที่สุด แต่แม้ว่าเราจะทำโครงการวันนี้ การแก้ปัญหาเรื่องน้ำต้องใช้เวลากว่าโครงการจะสมบูรณ์และมีประสิทธิภาพ อย่างน้อยต้องใช้เวลา 4-5 ปี แต่แม้ว่ารัฐบาลจะเริ่มช้าไป แต่ในระยะยาวจะลดความเดือดร้อนของประชาชนได้ ซึ่ง 4 ปี เราสามารถประหยัดงบประมาณ 26,000 ล้านบาท ซึ่งต่ำกว่าราคากลางที่เสนอของบประมาณ รองนายกรัฐมนตรี กล่าวด้วยว่า ตนเองได้ย้ำทุกหน่วยงานว่า การดำเนินการทุกโครงการจะต้องเป็นไปอย่างโปร่งใส ไม่มีการล็อกสเปก หรือเขียนโครงการเพื่อเอื้อประโยชน์ให้กับบริษัทใดบริษัทหนึ่งอย่างเด็ดขาด